CELEX: 32015D2280
Language: et
Date: 2015-12-07 00:00:00
Title: Komisjoni rakendusotsus (EL) 2015/2280, 7. detsember 2015, millega lubatakse kasutada DENSO tõhusat vahelduvvoolugeneraatorit kui uudset tehnilist lahendust sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 (EMPs kohaldatav tekst)

8.12.2015   
            
            
               ET
            
            
               Euroopa Liidu Teataja
            
            
               L 322/64
            
         KOMISJONI RAKENDUSOTSUS (EL) 2015/2280,
   7. detsember 2015,
   millega lubatakse kasutada DENSO tõhusat vahelduvvoolugeneraatorit kui uudset tehnilist lahendust sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 12 lõiget 4,
   ning arvestades järgmist:
   
               (1)
            
            
               10. märtsil 2015 esitas tarnija DENSO Corporation (edaspidi „taotleja”) taotluse oma teise uudse tehnilise lahenduse heakskiitmiseks: DENSO tõhus vahelduvvoolugeneraator, mille väljund on vahemikus 100–250 A. Taotluse täielikkust hinnati kooskõlas komisjoni rakendusmääruse (EL) nr 725/2011 (2) artikliga 4. Leiti, et taotlus on täielik, ning ajavahemik taotluse hindamiseks komisjonis algas 11. märtsil 2015, mis oli täieliku teabe ametliku kättesaamise kuupäevale järgnev päev.
            
         
               (2)
            
            
               Taotlust hinnati kooskõlas määruse (EÜ) nr 443/2009 artikliga 12, rakendusmäärusega (EL) nr 725/2011 ja tehniliste suunistega, mille järgi koostatakse taotlused uudsete tehniliste lahenduste heakskiitmiseks vastavalt määrusele (EÜ) nr 443/2009 (edaspidi „tehnilised suunised”, 2013. aasta veebruari versioon) (3). Taotluses esitatud teabest selgub, et määruse (EÜ) nr 443/2009 artiklis 12 ja rakendusmääruse (EL) nr 725/2011 artiklites 2 ja 4 osutatud tingimused ja kriteeriumid tunduvad olevat täidetud.
            
         
               (3)
            
            
               Taotleja on tõendanud, et selliste sõiduautode osakaal, millel oli kasutatud kõnealuses taotluses kirjeldatud tüüpi suure kasuteguriga generaatorit, ei ületanud 3 % võrdlusaastal 2009 registreeritud uutest sõiduautodest.
            
         
               (4)
            
            
               Selleks et määrata, kui palju CO2-heide väheneb seoses uudse tehnilise lahenduse kasutamisega, on vaja määratleda kontrollsõiduk, mida kasutatakse uudse tehnilise lahendusega varustatud sõiduki kasuteguri võrdlemisel vastavalt rakendusmääruse (EL) nr 725/2011 artiklitele 5 ja 8. 67 % kasuteguriga vahelduvvoolugeneraatorit võib uuele sõidukitüübile paigaldatud uudse tehnilise lahenduse puhul pidada asjakohaseks võrdlustehnoloogiaks. Kui DENSO tõhus vahelduvvoolugeneraator on paigaldatud olemasolevale sõidukitüübile, peab võrdlusalusena kasutatav vahelduvvoolugeneraator olema selle viimane turule lastud versioon.
            
         
               (5)
            
            
               Taotleja on esitanud metoodika CO2-heite vähenemise mõõtmiseks; selles on kasutatud valemeid, mis on kooskõlas tehnilistes suunistes tõhusaid generaatoreid käsitleva lihtsustatud lähenemisviisi puhul kirjeldatud valemitega. Komisjon on seisukohal, et katsemetoodika annab kontrollitavaid, korratavaid ja võrreldavaid tulemusi ning võimaldab suure statistilise olulisusega realistlikult tõendada CO2-heite vähendamist uudse tehnilise lahenduse kasutamisega vastavalt rakendusmääruse (EL) nr 725/2011 artiklile 6.
            
         
               (6)
            
            
               Kuna taotleja katsemetoodika ja valemid CO2-heite vähenemise arvutamiseks on kõigis aspektides võrdväärsed metoodikaga, mida on kirjeldatud komisjoni rakendusotsuse 2013/341/EL (4) lisas, on järjepidevuse huvides asjakohane kasutada rakendusotsuses 2013/341/EL kirjeldatud metoodikat, et teha kindlaks CO2-heite vähenemine tulenevalt DENSO tõhusa vahelduvvoolugeneraatori kasutamisest.
            
         
               (7)
            
            
               Seda silmas pidades leiab komisjon, et taotleja on piisavalt tõestanud, et uudse tehnilise lahenduse abil vähendatakse heidet vähemalt 1 g CO2/km.
            
         
               (8)
            
            
               Uudse tehnilise lahenduse kasutamisest tulenevat heite vähenemist võib osaliselt tõendada standardse katsetsükli abil ning lõplik tõendatav koguvähenemine tuleks seepärast määrata vastavalt rakendusmääruse (EL) nr 725/2011 artikli 8 lõike 2 teisele lõigule.
            
         
               (9)
            
            
               Kontrolliaruande on koostanud sõltumatu ja sertifitseeritud asutus Vehicle Certification Agency (VCA) ning aruanne toetab taotluses esitatud järeldusi.
            
         
               (10)
            
            
               Seega ei tohiks kõnealuse uudse tehnilise lahenduse heakskiitmisele olla vastuväiteid.
            
         
               (11)
            
            
               Ökoinnovatsiooni üldkoodi määramiseks, mida kasutatakse Euroopa Parlamendi ja nõukogu direktiivi 2007/46/EÜ (5) I, VIII ja IX lisale vastavates asjakohastes tüübikinnitusdokumentides, tuleks kindlaks määrata individuaalne kood, mida kasutatakse käesoleva rakendusotsusega heaks kiidetud uudse tehnilise lahenduse tähistamiseks.
            
         
               (12)
            
            
               Iga tootja, kes soovib CO2-eriheite sihttaseme saavutamiseks vähendada oma keskmist CO2-eriheidet käesoleva otsusega heaks kiidetud uudse tehnilise lahenduse abil, peaks rakendusmääruse (EL) nr 725/2011 artikli 11 lõike 1 kohaselt osutama käesolevale otsusele taotluses, mille ta esitab asjaomasele sõidukile EÜ tüübikinnitustunnistuse saamiseks,
            
         ON VASTU VÕTNUD KÄESOLEVA OTSUSE:
   Artikkel 1
   1.   DENSO tõhus vahelduvvoolugeneraator väljundiga vahemikus 100–250 A, mis on ette nähtud kasutamiseks M1-kategooria sõidukites, on heaks kiidetud kui uudne tehniline lahendus määruse (EÜ) nr 443/2009 artikli 12 tähenduses [määruses on kasutatud terminit: „uuenduslik tehnoloogia”].
   2.   CO2-heite vähenemine, mis saavutatakse tänu lõikes 1 osutatud vahelduvvoolugeneraatori kasutamisele, tehakse kindlaks rakendusotsuse 2013/341/EL lisas sätestatud metoodika alusel.
   3.   Vastavalt rakendusmääruse (EL) nr 725/2011 artikli 11 lõike 2 teisele lõigule võib käesoleva artikli lõike 2 kohaselt kindlaks tehtud CO2-heite vähenemist tõendada ja kanda direktiivi 2007/46/EÜ I, VIII ja IX lisas määratud vastavussertifikaati ja asjaomastesse tüübikinnitusdokumentidesse üksnes juhul, kui vähenemine vastab rakendusmääruse (EL) nr 725/2011 artikli 9 lõikes 1 määratletud miinimummäärale.
   4.   Tüübikinnitusdokumentidesse kantav individuaalne ökoinnovatsiooni kood, mida kasutatakse käesoleva otsusega heaks kiidetud uudse tehnilise lahenduse tähistamiseks, on „14”.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 7. detsember 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 140, 5.6.2009, lk 1.
   
      (2)  Komisjoni rakendusmäärus (EL) nr 725/2011, 25. juuli 2011, millega kehtestatakse sõiduautode vähese CO2-heitega uuenduslike tehnoloogiate heakskiitmise ja sertifitseerimise kord vastavalt Euroopa Parlamendi ja nõukogu määrusele (EÜ) nr 443/2009 (ELT L 194, 26.7.2011, lk 19).
   
      (3)  https://circabc.europa.eu/d/a/workspace/SpacesStore/42c4a33e-6fd7-44aa-adac-f28620bd436f/Technical%20Guidelines%20February%202013.pdf.
   
      (4)  Komisjoni rakendusotsus 2013/341/EL, 27. juuni 2013, millega lubatakse kasutada tehnoloogial Valeo Efficient Generation põhinevat vahelduvvoolugeneraatorit kui uuenduslikku tehnikat sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 (ELT L 179, 29.6.2013, lk 98).
   
      (5)  Euroopa Parlamendi ja nõukogu direktiiv 2007/46/EÜ, 5. september 2007, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv) (ELT L 263, 9.10.2007, lk 1).